
A munkáltatói márka és a munkáltatói értékajánlatok különböző aspektusai – fókuszban az autóipar

Kulcsszavak: HR; munkáltatói márka; autóipar; tehetségek
A tehetséges szakemberek bevonzása és megtartása mindig is kihívást jelentő feladat a szervezetek számára. Napjaink munkaerő- és tehetséghiányos munkaerőpiacán a tudatos munkáltatói márkaépítési stratégia, az egyedi munkáltatói értékajánlatok megalkotása az eredményes működés érdekében kulcsfontosságúvá vált.
A kutatás célja, hogy szakirodalom szintetizálás keretében átfogó képet adjon arról, hogy hogyan tudjuk megkülönböztetni a munkáltatói márkát és a munkáltatói értekajánlatokat, illetve, hogy felmérje a legfontosabb munkáltatói márkaelemeket és márkaértékeket a hazai autóiparban tevékenykedő vállalatok esetében. A célok megvalósítása érdekében primer vizsgálatok keretében egyrészt potenciális munkavállalók körében diszkrét választási kísérleten alapuló kérdőíves felmérést végeztem (n=300), másrészt vezetői interjúkat készítettem az Audi Hungaria Zrt. és BMW Manufacturing Hungary Kft. munkáltatói márkaépítésért felelős vezetőivel, melynek fókuszában a szervezetek márkaépítési és értékajánlat stratégiája, azok kiemelt elemei álltak. Továbbá a Magyarországon működő autóipari szervezetek egyik külső munkáltatói márka elemét, a karrier oldalukat is elemeztem munkáltatói értékajánlat szempontjából.
A kérdőíves kutatás eredményei alapján a potenciális munkavállalók körében a legfontosabb munkáltatói márka kategóriák, az „anyagi és nem anyagi jellegű juttatások”, a „munkavállalói teljesítmény” és a „teljesítmény mérés, képzés-fejlesztés”. A munkáltatói értékajánlatok elemzése rávilágított arra, hogy az olyan munkáltatói márkaérték elemek, mint a „vállalat értékeivel való azonosulás”, „értelmes, értéktermető munka”, „továbbképzési lehetőségek”, „onboarding”, „egyértelmű munkaköri leírás”, „karrierlehetőségek”, „metor/coach támogatása” szignifikánsan preferáltabbá tesznek egy munkahelyet a kitöltők állás kiválasztása során. A vezetői interjúk eredményei alapján a két vizsgált vállalat stratégiai szinten kezeli a munkáltatói értékajánlatok kialakítását és egyaránt fontosnak tartja az olyan munkáltatói márka elemeket, mint „ergonomikus munkakörnyezet”, „fenntartható vállalat”, illetve „munka-magánélet egyensúly”. Ezt a karrieroldalak összehasonlító vizsgálata is alátámasztotta. 
A kutatás eredményei lehetőséget adnak a hazai autóipari vállalatok számára a munkáltatói márkaépítés stratégiájuk tovább fejlesztéséhez és a konkrét célcsoporthoz illeszkedő márka ígéretek megalkotásához.



